Diari Oficial de la Generalitat Valenciana


Sumari del DOGV 8676, del 13-11-2019 (2019/10017)

DECRET 244/2019, de 8 de novembre, del Consell, d'aprovació de les bases reguladores i del procediment de concessió directa de subvencions a entitats d'iniciativa social per al desenvolupament de programes i serveis de promoció d'autonomia de persones amb diversitat funcional.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8676

Data del DOGV
:   13-11-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/10155


Data del document
:   08-11-2019

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Decret

Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

DECRET 244/2019, de 8 de novembre, del Consell, d'aprovació de les bases reguladores i del procediment de concessió directa de subvencions a entitats d'iniciativa social per al desenvolupament de programes i serveis de promoció d'autonomia de persones amb diversitat funcional. [2019/10659]  
 L'article 22 de la Llei 38/2003, de 17 de novembre, general de subvencions, estableix, en l'apartat 2.c, la possibilitat de concedir de forma directa, amb caràcter excepcional, subvencions que acrediten raons d'interés públic, social, econòmic o humanitari o unes altres degudament justificades que dificulten que siguen en convocatòria pública.  
Els programes i serveis de promoció d'autonomia personal per a les persones amb diversitat funcional constitueixen un mitjà essencial per a afavorir la integració social, prestar serveis de suport i garantir la seua permanència en l'entorn familiar i social, amb la finalitat d'aconseguir la plena igualtat d'oportunitats i l'exercici real i efectiu de drets per part de les persones amb diversitat funcional en igualtat de condicions que la resta de la ciutadania.  
En concret, l'article 29 de la Llei 11/2003, de 10 d'abril, de la Generalitat, sobre l'estatut de les persones amb discapacitat, en la redacció per la Llei 9/2018, de 24 d'abril, de la Generalitat, ha destacat el component de protecció i inclusió social d'aquestes actuacions, atés el dret de les persones amb diversitat funcional o discapacitat i les seues famílies a la protecció social, i, en particular, a gaudir d'uns serveis i prestacions socials que atenguen amb garanties de suficiència i sostenibilitat les seues necessitats, el desenvolupament de la seua personalitat i la seua inclusió en la comunitat, i preservar així la seua dignitat i incrementar la seua qualitat de vida.  
Hi ha raons d'interés públic i social per a atendre, en aquest exercici, amb finançament públic, determinats programes i serveis de promoció d'autonomia de persones amb diversitat funcional, a fi de donar suport econòmicament i continuïtat a aquestes activitats desenvolupades per les entitats d'iniciativa social, que col·laboren amb la Generalitat en programes de promoció de les persones amb discapacitats o diversitat funcional, amb la finalitat de garantir la inclusió de les persones amb diversitat funcional i la seua participació real i efectiva en l'àmbit social, cultural, laboral tot donant resposta a les seues necessitats.  
Així mateix, amb aquesta concessió directa de subvencions es garanteix l'atenció de les necessitats especials de les persones amb diversitat funcional, que tenen diferents tipologies i necessitat de programes i serveis específics en les diferents àrees i comarques de la Comunitat Valenciana, com a element de cohesió, equilibri i equitat territorial, d'acord amb els principis rectors que garanteix la Llei 3/2019, de 18 de febrer, de la Generalitat, de serveis socials inclusius de la Comunitat Valenciana, com a serveis essencials.  
Les subvencions que es concedeixen mitjançant aquest decret no necessiten la notificació a la Comissió Europea per no complir les condicions de l'article 107 del Tractat de funcionament de la Unió Europea; en concret, per no suposar un avantatge econòmic, ja que les entitats a què van dirigides les subvencions no exerceixen cap activitat econòmica que puga oferir béns o serveis en el mercat, i no hi ha possibilitat de falsejament de la competència que afecte els intercanvis comercials entre estats membres; s'hi ha aplicat el que es disposa en el Decret 128/2017, de 29 de setembre, del Consell.  
En virtut de tot això, havent-se incorporat l'informe de l'Advocacia General de la Generalitat, així com l'informe previ de la conselleria competent en matèria d'hisenda, i de conformitat amb l'article 168.1.C de la Llei 1/2015 de, 6 de febrer de la Generalitat, d'hisenda pública, del sector públic instrumental i de subvencions, a proposta de la vicepresidenta i consellera d'Igualtat i Polítiques Inclusives, prèvia deliberació del Consell, en la reunió de 8 de novembre de 2019,  
  
  
  
  
  
  
DECRETE  
  
Article 1. Objecte  
Aquest decret té per objecte aprovar les bases per a la concessió directa de subvencions de caràcter excepcional destinades a determinades entitats d'iniciativa social, per a garantir el desenvolupament dels programes i serveis per a la promoció de l'autonomia de persones amb diversitat funcional que consten en l'annex, amb la finalitat de millorar l'atenció i la qualitat de vida d'aquestes persones en l'àmbit de la Comunitat Valenciana.  
  
Article 2. Raons d'interés públic que concorren en la concessió i impossibilitat de convocatòria pública  
1. Aquestes subvencions es concedeixen de forma directa, en aplicació del que preveuen l'article 22.2.c de la Llei 38/2003, de 17 de novembre, general de subvencions; l'article 168.1.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i la disposició addicional cinquena de la Llei 28/2018, de 28 de desembre, de pressupostos de la Generalitat per a l'exercici 2019, per concórrer raons d'interés públic i social.  
  
Les subvencions regulades en aquest decret tenen caràcter singular, derivat del caràcter extraordinari determinat per raons d'interés públic i social que fonamenten la necessitat de concessió directa.  
2. En concret, les raons d'interés públic i social que justifiquen l'atorgament directe de la subvenció a les entitats beneficiàries, radiquen en l'especial interés que suposa la implementació de programes i serveis per a la integració i promoció de l'autonomia, tenint en compte les necessitats de potenciació de les polítiques d'igualtat, no-discriminació i promoció dels drets, així com les necessitats d'atenció a les persones amb diversitat funcional i foment de l'autonomia personal per als diferents tipus de diversitat funcional, amb equilibri i amb equitat territorial.  
3. Atés l'objecte específic i la necessitat de garantir l'atenció a les persones usuàries d'aquests programes i serveis, es requereix una concessió directa i no pertoca una convocatòria pública.  
  
Article 3. Òrgan gestor  
Correspondran a la direcció general competent en matèria d'atenció a persones amb diversitat funcional les actuacions subsegüents de gestió de subvencions (autorització i disposició de pagament i justificació de despeses).  
  
Article 4. Finançament  
1. Les subvencions que s'atorguen per concessió directa per a l'any 2019 per aquest decret pugen a un import global d'1.630.429,00 euros, amb càrrec a la línia de subvenció «Programes i serveis per a la integració i promoció de l'autonomia de persones amb diversitat funcional», del programa pressupostari 313.40, Diversitat funcional.  
2. Per a donar cobertura a les obligacions econòmiques derivades d'aquest decret, es tramitarà, d'acord amb l'article 168.1, apartat C, de la Llei 1/2015, en la forma establida en la llei, l'oportuna modificació de crèdit amb l'aprovació d'aquest decret.  
  
Article 5. Entitats beneficiàries, actuació i quantia de la subvenció  
Les entitats beneficiàries d'aquestes subvencions són les entitats d'iniciativa social detallades en l'annex, amb indicació de l'actuació i quantia de la subvenció corresponent.  
  
Article 6. Desenvolupament d'actuacions  
1. Les actuacions subvencionades comprendran les despeses de personal i despeses generals que es consideren absolutament imprescindibles per al desenvolupament dels programes i serveis de promoció de l'autonomia personal.  
2. Es consideren despeses de personal: els costos salarials bruts, inclosos els pagaments a la Seguretat Social corresponents a l'empresa del personal laboral contractat per les entitats per a l'execució dels programes. Aquests costos salarials bruts estaran limitats per les quanties anuals recollides en la taula salarial establida per a grup o categoria professional en què s'enquadre el lloc de treball.  
  
3. Es consideren despeses generals:  
a) Les despeses corrents: considerades com aquelles que reunisquen alguna de les següents característiques: ser béns fungibles, tindre una duració previsible inferior a l'exercici econòmic, no ser susceptibles d'incloure en inventari.  
b) Les despeses de manteniment estrictament necessàries per a la consecució de la fi i objecte de la subvenció: lloguer, llum, aigua, telèfon, neteja o anàlegs.  
c) Les despeses derivades del pagament d'assistències o serveis de professionals (despeses derivades del compliment de les obligacions legals de prevenció, protecció de dades, formació i vigilància de la salut, sistemes de qualitat, comptes anuals, auditories i despeses inherents a les activitats d'oci i temps lliure o anàlogues, en la mesura que guarden relació directa amb l'atenció social que es fomenta).  
d) Les despeses de transport, sempre que es prevegen en el programa.  
4. No es consideraran objecte de subvenció les següents despeses:  
a) Despeses de material inventariable, tals com mobiliari, equips informàtics, equips audiovisuals i equipament en general.  
b) Despeses derivades d'obres de reforma, millora o reparació de les instal·lacions i equipaments.  
c) Despeses derivades dels deutes o amortitzacions d'operacions financeres de cap mena.  
d) Despeses originades per les activitats realitzades en la condició de membres de les juntes directives o consells de direcció de les entitats.  
  
  
Article 7. Obligacions de les entitats beneficiàries  
1. Els beneficiaris de les subvencions quedaran subjectes a les obligacions establides en els articles 14 i concordants de Llei 38/2003, de 17 de novembre, general de subvencions.  
2. Als efectes previstos en l'article 29.2 de la Llei 38/2003, de 17 de novembre, s'autoritza la subcontractació de totes les activitats subvencionades.  
3. La contractació de personal per part de les entitats subvencionades en cap cas suposarà una relació jurídica amb la Generalitat.  
  
4. De conformitat amb el que es preveu en l'article 3.2 Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, el beneficiari haurà de donar l'adequada publicitat a l'ajuda, indicant com a entitat concedent la Generalitat, l'import rebut i el programa, activitat, inversió o actuació subvencionat.  
5. La difusió d'aquesta informació es realitzarà preferentment a través de les corresponents pàgines web, sense perjudici que s'haja de fer constar en escrits, anuncis, publicacions, rètols i qualsevol suport. En cas que no disposen de pàgina web en què realitzar aquesta publicitat, podran complir amb aquesta obligació a través del portal que pose a la seua disposició la Generalitat.  
  
Article 8. Pagament de la subvenció  
1. Les subvencions que s'atorguen per concessió directa, en virtut del present decret, per estar dirigides a programes d'actuació de serveis socials especialitzats, amb naturalesa de despesa corrent, s'abonaran, conforme amb el que s'estableix en l'article 44.1.d, apartat 2n, de la Llei de pressupostos de la Generalitat per a l'exercici 2019, de manera que podrà lliurar-se immediatament, una vegada concedides, el 65 % de l'import, i el 35 % restant es lliurarà després de l'aportació i comprovació de la documentació justificativa de l'efectiva i correcta aplicació de l'import inicialment anticipat.  
2. En qualsevol cas, les entitats beneficiàries de les subvencions regulades en aquest decret hauran de justificar la despesa objecte de la subvenció atorgada, com a màxim, abans del 31 de gener de l'exercici següent, moment a partir del qual es procedirà a la liquidació d'aquesta, de la qual podrà derivar-se una regularització, que implicarà l'exigència del reintegrament dels imports indegudament percebuts, en cas que la justificació fora insuficient o no es compliren les condicions estipulades.  
  
Article 9. Justificació de l'aplicació donada a les subvencions  
1. La justificació de la subvenció es realitzarà a través de l'aplicació telemàtica establida a aquest efecte i mitjançant la presentació de la documentació necessària per a acreditar la despesa objecte de la subvenció atorgada, i caldrà incloure-hi la següent:  
a) Documents acreditatius de la despesa corresponent a les despeses del personal que participa en la realització del programa o servei i els documents acreditatius del pagament a la Seguretat Social de les quotes relatives a les cotitzacions socials dels treballadors i treballadores.  
b) Quan existisquen persones que col·laboren en els programes a canvi d'una gratificació, hauran de presentar-se els rebuts justificatius de la despesa, en els quals conste el nom de l'entitat, i el nom, cognoms i DNI de la persona col·laboradora. Així mateix, si hi haguera persones treballant en el programa o servei en virtut de contractes de prestació de serveis, hauran d'aportar-se les corresponents factures emeses per aquests professionals, així com la documentació acreditativa que aquests compleixen els requisits exigits per la legislació tributària vigent.  
c) Rebut del pagament de l'assegurança de responsabilitat civil i d'accidents que cobrisca al personal que intervé, inclòs, si escau, el personal voluntari i la totalitat dels usuaris del programa o servei.  
d) Declaració responsable de la persona titular o responsable de l'entitat de les despeses generals i de funcionament del programa, desglossats per conceptes. D'acord amb el que es disposa en l'article 84 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, en aquest supòsit, la revisió de les factures o documents de valor probatori anàleg que, si escau, formen part del compte justificatiu, hauran de ser objecte de comprovació en els quatre anys següents, sobre la base d'una mostra representativa, sense perjudici de les especialitats previstes en l'apartat 3 de l'article 75 d'aquest reglament.  
  
La direcció territorial competent podrà, en qualsevol moment, sol·licitar la presentació de les factures acreditatives de les despeses efectuades, sense perjudici del que es disposa en el paràgraf anterior.  
2. Les factures acreditatives hauran de reunir els requisits inclosos en el Reial decret 1.619/2012, de 30 de novembre, pel qual s'aprova el reglament pel qual es regulen les obligacions de facturació, havent de presentar-se originals o còpies compulsades.  
3. Per a la justificació de despeses, s'haurà de presentar, abans del 31 de gener de 2020, una memòria que reculla totes les despeses i les activitats realitzades.  
El contingut mínim de la memòria serà el següent:  
- Breu contingut d'actuacions realitzades.  
- Relació de persones usuàries del programa o servei, amb indicació del seu DNI, subscrita per la persona titular o responsable de l'entitat.  
  
- Memòria econòmica completa del programa, fent-hi constar tots els ingressos, amb especificació de l'origen, i totes les despeses.  
- Objectius aconseguits, quantificats i valorats.  
4. L'incompliment del termini màxim de justificació de les subvencions podrà donar lloc al desistiment sense efectes de l'ajuda, amb exigència, si escau, del reintegrament de les quantitats indegudament percebudes i l'exigència de l'interés de demora des del moment del pagament de la subvenció.  
  
Article 10. Règim jurídic  
Aquestes subvencions es regiran pel que es disposa en aquest decret; per la Llei 38/2003, de 17 de novembre, general de subvencions, i pel seu reglament de desplegament, excepte en allò que afecte els principis de publicitat i concurrència; per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i per la resta de normativa vigent aplicable.  
  
  
  
DISPOSICIONS FINALS  
  
Primera. Delegació de facultats d'execució  
Es faculta la persona titular de la direcció general de Diversitat Funcional i Salut Mental per a l'exercici dels actes d'execució que siguen necessaris per al compliment d'aquest decret i la implantació de les seues previsions.  
  
Segona. Efectes  
Aquest decret tindrà efectes des de l'endemà de la publicació en el Diari Oficial de la Generalitat Valenciana.  
  
Tercera. Recursos  
Contra les bases regulades per aquest decret, que posen fi a la via administrativa, es podrà interposar un recurs contenciós administratiu en el termini de dos mesos, a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es preveu en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.  
  
València, 8 de novembre de 2019  
  
El president de la Generalitat,  
XIMO PUIG I FERRER  
  
La vicepresidenta   
i consellera d'Igualtat i Polítiques Inclusives,  
MÓNICA OLTRA JARQUE